टिट.टिट.टिट. हर्न होदों आरो थोंगोरै लाखिफैदों लांगोनायाव गंसे जिपसि गारिया। बेरे बिमाया मोजां जायगा नुनानै थों थों थांनानै बे जायगायावनो बाहैथारगोन नंनानै बिदिनो फैदों फैदों आखाइयाव फिसा खाटा लाना गस्लायाव हाथर्खि थानाय सासे पुलिस अफिसार आरो लोगोआव साब्रै सानथ्रिफोर। बिसोरनि आखाइयाव दं मरा जिया लावथि। बे मरा जिया लावथिया बिरबला लानाय जानांगौ। बिरबला राजानि मासियाव जिरायना सोरबाफोर सानथ्रिफोरा बबेबा दावहायाव थांना जेनबोबा आरो गोरोन्थिफोर मावफ्लाङोबा बे लावथिजों फंसे होब्लानो लेल्ला होनायबादि बिसोर लाबोनाय बे मारा जिया लावथिखौबो बेबादिनो बुंनो हायो। आरोबाव थिउरिया हान्जाफोरा गावनि मोन्थाइखौ मोननो थाखाय माबेबा-माबेबा हादोरखौ सिलिंखार खालामदोंमोन। मानोना बिसोरबो गावनि मोन्थाइ उदांस्रिखौ मोननो थाखाय नारा नाथा नाजादोंमोन। बिदिनो बिसोरखौ गादबना दोननाय साफ्रासिफोरा गावनि हादोरखौ उदांस्रि होनो फैनायबादि जेन’ नेरखांनि गामि, न’खरा गिथाव बाथाव नंनानै सानथ्रिफोरा गोलाव गोलाव हाथियार लादों। आरोबावसो सोरबा सिखावा लांनो हायिबादि साइखेलखौ साबिथाला मारिना दोननायबादि थाला लाबोदों। सैमा फिसा फिसियोब्ला सैमाखौ खानाय जिनज्रि गोलावबो लाबोफादों सिथोर बाथोरनो। बिसोरनि बेबादि फैनायखौ नेरखांआ नाथाय हमनो हायाखै। मा खोथा मा बाथ्रा नंनानै बियो बिसोरखौ सिथ्लायावनो सियार लाबोना जिरायनो होयो।